Document ID: 32015R0170

KOMISJONI RAKENDUSMÄÄRUS (EL) 2015/170,
4. veebruar 2015,
millega tunnistatakse kehtetuks määrus (EÜ) nr 1135/2009, millega kehtestatakse eritingimused Hiinast pärit või sealt saadetud toodete suhtes
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti b alapunkti ii,
ning arvestades järgmist:
(1)
Pärast seda, kui tehti kindlaks, et Hiinas kasutatavas ja Euroopa Liitu importimiseks ettenähtud imikupiimas, muudes piimatoodetes, sojas ja sojatoodetes ning toiduks ja söödaks kasutatavas ammooniumvesinikkarbonaadis on suur melamiinisisaldus, kehtestati komisjoni määrusega (EÜ) nr 1135/2009 (2) impordi eritingimused kõnealuste Hiinast pärit või sealt saadetud toodete suhtes. Nimetatud määruse alusel on keelatud importida piima, piimatooteid, soja või sojatooteid sisaldavaid imikute ja väikelaste toiduks ettenähtud tooteid, mis on pärit või saadetud Hiinast. Lisaks sellele tehakse identsuse ja füüsilisi kontrolle, sealhulgas proove ja analüüse, et kontrollida melamiinisisaldust, keskmiselt 20 % Hiinast pärit või sealt saadetud toiduks ja söödaks kasutatava ammooniumvesinikkarbonaadi ning piima, piimatooteid, soja või sojatooteid sisaldavate sööda- ja toiduainete saadetisest.
(2)
Alates 2009. aasta juulist on liikmesriikide pädevad asutused teatanud ainult ühest nõuetele mittevastavast proovist. Kõnealuses proovis, millest teatati 2011. aastal, oli melamiini piirnormi ammooniumvesinikkarbonaadis õige pisut ületatud. Seetõttu on asjakohane tunnistada kehtetuks impordi eritingimused seoses Hiinast pärit või sealt saadetud imikupiima, muude piimatoodete, soja ja sojatoodete ning toiduks ja söödaks kasutatava ammooniumvesinikkarbonaadiga.
(3)
Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrus (EÜ) nr 1135/2009 tunnistatakse kehtetuks.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. veebruar 2015

Labels: 1
17
0
3
18